|  |  |
| --- | --- |
|  | PATVIRTINTA  Alytaus rajono vietos veiklos grupės  visuotinio narių susirinkimo rašytinės procedūros    2020 m. gegužės d. protokolu Nr. |

**ALYTAUS RAJONO VIETOS VEIKLOS GRUPĖS PIRMININKO 2019 M. VEIKLOS ATASKAITA**

Alytaus rajono vietos veiklos grupė (toliau - VVG) yra ribotos civilinės atsakomybės viešasis, nesiekiantis naudos sau juridinis asmuo, veikiantis Alytaus rajono ir Birštono savivaldybių teritorijose (toliau - VVG  teritorija, kurio tikslas – skatinti kaimo socialinę ekonominę gerovę.

Asociacija veikia vadovaudamasi Lietuvos Respublikos Konstitucija (toliau - Konstitucija), Lietuvos Respublikos civiliniu kodeksu (toliau - Civilinis kodeksas), Lietuvos Respublikos asociacijų (toliau - Asociacijų įstatymas) bei kitais įstatymais, Vyriausybės nutarimais, kitais teisės aktais ir veiklą grindžia VVG įstatais.

Alytaus rajono VVG teisinė forma – asociacija. VVG atsako pagal savo prievoles jai nuosavybės teise priklausančiu turtu. VVG neatsako pagal savo narių prievoles, o nariai neatsako pagal VVG prievoles.

VVG įsteigta 2009 m. kovo 4 d.  VVG finansiniai metai sutampa su kalendoriniais metais (sausio 1 d. – gruodžio 31 d.).VVG  registracijos adresas yra Pulko g. 21, Alytus, buveinės adresas  Naujoji g.48, Alytus.

**VVG TIKSLAS**

Pagrindinis VVG tikslas – partnerystės principu vienyti VVG teritorijos   pilietinę visuomenę, vietos valdžią,  verslo atstovus bei rengti,  įgyvendinti vietos plėtros projektus,  planus, programas ir  strategijas. Tikslas įgyvendinamas vykdant įstatuose numatytas funkcijas. 2019 m. VVG tęsė  stambiausio savo projekto „Alytaus rajono ir Birštono savivaldybių kaimiškosios teritorijos  bendruomenių inicijuota  vietos plėtros strategija  2015 – 2020  metams“  (toliau – VPS) įgyvendinimą.

**VVG VALDYMO SISTEMA**

.

VVG valdymo sistema yra trijų pakopų:  VVG aukščiausias valdymo organas - visuotinis narių susirinkimas, VVG kolegialus valdymo organas - VVG valdyba, vienasmenis valdymo organas - VVG pirmininkas.

**VVG VISUOTINIS NARIŲ SUSIRINKIMAS**

2019 m. gruodžio 31 d. VVG turėjo 62 narius, kuriuos sudarė juridiniai ir fiziniai asmenys.

VVG narių pasiskirstymas pagal sektorius

|  |  |  |  |  |  |
| --- | --- | --- | --- | --- | --- |
| Atstovauja vietos valdžią | | Atstovauja verslą | | Atstovauja pilietinę visuomenę (kaimo bendruomenes ir kitas NVO) | |
| Skaičius | Proc. | Skaičius | Proc. | Skaičius | Proc. |
| 2 | 3,22 | 21 | 33,8 | 39 | 62,9 |

2 VVG nariai – Alytaus rajono ir Birštono savivaldybės, kurie atstovauja vietos valdžią, o tai sudaro daugiau kaip 3 % visų VVG narių. 21 VVG narys yra deklaravę, kad  yra verslo atstovai arba daugiau kaip 33 %. Didžioji dalis VVG narių atstovauja pilietinę visuomenę – 39 narys arba beveik 63 %.

Alytaus rajono VVG nariai atstovauja visą VVG teritoriją, t.y. VVG sudėtyje yra narių iš visų VVG teritorijoje esančių 12 seniūnijų Alytaus ir Birštono savivaldybėse.

2 VVG nariai – vietos valdžios atstovai -  savivaldybės, kurios  atstovauja visą VVG teritoriją ir tai sudaro daugiau kaip 3 % narių visoje VVG narių struktūroje.

11 narių arba 18 % veikia Alytaus seniūnijoje, 11 narių arba daugiau kaip 17 % – Alovės seniūnijoje, 8 nariai arba daugiau kaip 12 % – Birštono seniūnijoje, 3 nariai arba beveik 5 % veikia Butrimonių seniūnijoje, 6 nariai arba daugiau kaip 9 % – Daugų seniūnijoje, 2 nariai arba daugiau kaip 3 % – Krokialaukio seniūnijoje, 4 nariai arba daugiau kaip 6 % – Miroslavo seniūnijoje, 5 nariai arba beveik  8 % – Nemunaičio seniūnijoje, 5 nariai arba  beveik 8 % – Pivašiūnų seniūnijoje, 3 nariai arba beveik 5 % – Punios seniūnijoje, 1 narys arba beveik 2 %  – Raitininkų seniūnijoje ir 4 nariai arba daugiau kaip 6 % – Simno seniūnijoje.

VVG nariai teritorijoje pasiskirstę ne vienodai, tai įtakoja teritorijoje veikiančių organizacijų skaičius ir jų laisvas  pasirinkimas dalyvauti ar nedalyvauti  VVG veikloje.

2019 m.  gegužės 8 d. vyko Alytaus rajono VVG visuotinis narių susirinkimas. Jo metu vyko balsavimas dėl vietos valdžios atstovų perdelegavimo į Alytaus rajono VVG valdybą, kadangi po  įvykusių savivaldos rinkimų pasikeitė asmenys, atstovaujantys Alytaus rajono savivaldybę VVG valdyboje.  Alytaus rajono savivaldybė vietoje Arvydo Balčiūno (VVG valdybos pirmininkas) delegavo Andrių Karloną (Alytaus rajono savivaldybės administracija). Kiti du, valdžios sektorių atstovaujantys asmenys, – Edita Zagurskienė (Alytaus rajono savivaldybės administracija) ir Vytas Kederys (Birštono savivaldybė) išliko ir toliau atstovauti valdžios sektorių VVG valdyboje. Susirinkimo metu buvo patvirtinta  2018 m. VVG pirmininko veiklos ataskaita, 2018 m. finansinės m. atskaitomybės ataskaita, 2018 m. revizoriaus ataskaita, 2019 m. VVG veiklos planas. VVG nariams  buvo pateikta informacija apie 2019 m.  įgyvendinamos VPS  situaciją, vietos projektų paraiškų teikimą, vertinimus ir pan. Taip susirinkimo metu vyko balsavimas dėl VPS strategijos keitimo pritarimo (dėl techninių klaidų). Susirinkimo metu buvo apžvelgta informacija apie VVG dalyvavimą tarptautinio ir teritorinių projektų veiklose, atstovavimą kitose organizacijose, dalyvavimą įvairiuose projektuose. Didėjant mokesčiui VVG tinkle, Alytaus rajono VVG susirinkimo metu taip pat iškėlė klausimą dėl VVG nario palaikomojo mokesčio padidinimo VVG nariams. VVG nariai bendru sutarimu  nutarė, kad palaikomasis VVG nario mokestis 2019 m. būtų pakeistas iš 6 Eur/ per metus į 10 Eur/ per metus. VVG nariai pritarė, kad Alytaus rajono savivaldybei būtų pateiktas pasiūlymas į Alytaus rajono savivaldybės žemės ūkio ir kaimo bendruomenių projektų finansavimo tvarkos aprašą  būtų įtraukta   buhalterinių paslaugų pirkimo finansavimo kaimo bendruomenėms. VVG nariams padėkota  už dalyvavimą VVG renginiuose, susirinkimuose, mokymuose, projektuose, už pateiktus pasiūlymus bei už atvirą bendravimą ir pagalbą  sprendžiant iškilusias problemas.

**VVG VALDYBA**

VVG valdybą sudaro 12 asmenų.  Valdyboje yra 41,66 proc. pilietinės visuomenės sektoriaus atstovų, iki 3,33 proc. verslo sektoriaus  atstovų 25 proc.  vietos valdžios sektoriaus  atstovų. Į VVG valdybą iš VVG teritorijos kiekviena savivaldybė turi bent po vieną asmenį iš visų trijų sektorių (pilietinės visuomenės, verslo ir vietos valdžios).

VVG valdyba išlaiko  lyčių pusiausvyrą (t. y. abiejų lyčių atstovai sudaro po 50 proc. bei išlaiko VPS  reikalavimą  sudėtyje turi daugiau kaip 35 proc.  jaunų žmonių  iki 40 m. amžiaus.

VVG valdybą sudaro VVG valdybos  pirmininkas ir nariai. 2019 m. iki gegužės 8 d. valdybai vadovavo Arvydas Balčiūnas, nuo 2019 m. gegužės 8 d. pirmininku buvo išrinktas Andrius Karlonas.

 Įgyvendinant VPS daugiausiai VVG valdybos posėdžiai buvo rengiami rašytinės procedūros principu, nes VVG nariai dirba neatlygintinai ir yra darbo laiku užimti kitomis veiklomis.

VVG valdybos posėdžiams pirmininkauja VVG valdybos pirmininkas, jam nesant – bet kuris kitas VVG valdybos išrinktas narys.

2019 m. VVG valdyba  gavo ir svatstė 2 VVG narių išėjimo iš narių prašymus, 2019 m. gegužės 8 d. sušaukė VVG visuotinį rinkiminį narių susirinkimą taip kaip tai nustatyta VVG įstatuose.

VVG valdyba dalyvavo 23 VVG posėdžiuose ir  4 projektų atrankos posėdžiuose.  Pagal kompetenciją rengė  VVG veiklos programą, planus, analizavo jų įgyvendinimą, teikė pasiūlymus visuotiniam narių susirinkimui dėl jų įgyvendinimo gerinimo bei teikia šiuos dokumentus tvirtinti VVG visuotiniam narių susirinkimui. Priėmė sprendimus dėl VVG valdymo struktūros, pareigybių, etatų, atlyginimų dydžių nustatymo, pareigybių, darbuotojų priėmimo.  VVG valdyba priima sprendimus dėl siūlymo VVG visuotiniam narių susirinkimui priimti ar pašalinti narius  iš VVG.

2019 m. VVG valdyba sprendė dėl VVG dalyvavimo įvairiuose projektuose, renginiuose klausimus, tvirtino trumpalaikius VVG veiklos planus ir kitus įvairius, aktualius strateginius dokumentus, analizavo VPS  tikslinimus, keitimus  bei rengė ir tvirtinto vietos projektų kvietimus,  kitus  dokumentus nustatytus VVG valdybos  darbo reglamente.  Visi VVG valdybos nariai  tinkamai derina viešuosius ir privačius interesus, t. y. Lietuvos Respublikos [viešųjų ir privačių interesų derinimo valstybinėje tarnyboje įstatymo](http://www.infolex.lt/ta/74651) nustatyta tvarka deklaruoja privačius interesus.

VVG  valdybos sudėtis nuo 2019 m. gegužės 8 d.

|  |  |  |  |
| --- | --- | --- | --- |
| Eil. Nr. | Vardas, pavardė | Atstovaujama institucija, organizacija arba ūkininko ūkis | Atstovaujama VVG teritorijos dalis |
| **Pilietinės visuomenės sektorius** | | | |
| 1. | Asta Kisielienė | Alovės bendruomenės visuomeninė organizacija „Susiedai“ | Alytaus rajono savivaldybės teritorija |
| 2. | Tomas Vailionis | Radžiūnų slėnio bendruomenė | Alytaus rajono savivaldybės teritorija |
| 3. | Ramūnas Kuzmickas | Asociacija „Slabados jaunimas“ | Alytaus rajono savivaldybės teritorija |
| 4. | Linas Nedzinskas | Punios kaimo visuomeninė organizacija „Punios ainiai“ | Alytaus rajono savivaldybės teritorija |
| 5. | Tadas Džervus | Birštono vienkiemio bendruomenė | Birštono savivaldybės teritorija |
| **Verslo sektorius** | | | |
| 1. | Giedrė Aldonienė | UAB „Tarzanija“ | Alytaus rajono savivaldybės teritorija |
| 2. | Aldona Bunevičienė | Ūkininko Karolio Bunevičiaus ūkis | Birštono savivaldybės teritorija |
| 3. | Rūta Matonė | Ūkininkės Linos Vertinskienės ūkis | Alytaus rajono savivaldybės teritorija |
| 4. | Milda Stanevičienė | Ūkininkės Mildos Stanevičienės ūkis | Alytaus rajono savivaldybės teritorija |
| **Valdžios sektorius** | | | |
| 1. | Arvydas Balčiūnas (**Valdybos pirmininkas)**  (nuo 2019 m. sausio 1 d. iki 2019 m. gegužės 8 d.)  Andrius Karlonas **(Valdybos pirmininkas)**  (nuo 2019 m. gegužės 8 d. - iki 2019 m. gruodžio 31 d. | Alytaus rajono savivaldybė | Alytaus rajono savivaldybės teritorija |
| 2. | Vytas Kederys | Birštono savivaldybė | Birštono savivaldybės teritorija |
| 3. | Edita Zagurskienė | Alytaus rajono savivaldybė | Alytaus rajono savivaldybės teritorija |

**VVG PIRMININKAS IR VVG ADMINISTRACIJA**

VVG pirmininkas atsako už VVG veiklos organizavimą ir jos tikslų, funkcijų  įgyvendinimą, atstovauja VVG, jos vardu sudaro ir pasirašo sandorius su fiziniais ir juridiniais asmenimis. Pagal savo kompetenciją atstovauja VVG interesams valstybinėse, savivaldybės įstaigose, nevyriausybinėse organizacijose, teismuose, santykiuose su fiziniais ir juridiniais asmenimis, organizuoja ir koordinuoja VVG administracijos  veiklą.

VVG pirmininkas valdybos sprendimu,  teisės aktų nustatyta tvarka priima, atleidžia administracijos darbuotojus, sudaro ir nutraukia su jais darbo sutartis ar pakeičia darbo sutarčių sąlygas, registruoja asociacijos narius  ir veda  jų sąrašą, atidaro sąskaitas bankuose, rengia VVG veiklos programą, planus, strategijų gaires bei kitus VVG veiklai būtinus dokumentus  ir teikia juos pagal kompetenciją svarstyti VVG valdybai, teikia VVG valdybai ir VVG visuotiniam narių susirinkimui jų veiklai reikalingą informaciją ir dokumentus, priima kitus VVG  įstatuose, VVG narių visuotinio susirinkimo ar VVG valdybos, sprendimuose VVG pirmininko kompetencijai priskirtus sprendimus

VVG pirmininkas kartu su VVG valdyba 2019 m. parengė bendrą VVG veiklos programą,  dėl kurios ir  teikia informaciją svarstyti ir tvirtinti VVG  visuotiniam narių susirinkimui.

 Nuo 2019 m. sausio 1 d. iki 2019 m. gruodžio 31 d. VVG pirmininke dirbo Vida Vrubliauskienė. Šia ataskaita pristatoma VVG pirmininkės veikla įgyvendinant VVG įstatuose numatytas funkcijas.

Pateikiama kelios svarbesnės VVG sutartys.

2019 m. balandžio 30 d. VVG su Alytaus rajono savivaldybės administracija  pasirašė savivaldybės biudžeto lėšų naudojimo sutartį Nr. SUT-342 “Dėl Alytaus rajono savivaldybės Žemės ūkio ir kaimo bendruomenių projektų finansavimo“.

2019 m. birželio mėn. Alytaus rajono savivaldybės administracija, įgyvendino projektą       Nr. P2019-VB-GR-28 „Moterų socialinio ir ekonominio įgalinimo skatinimas: Alytaus rajono patirties perdavimas Ozurgeti“, kuriame partnerio teisėmis  VVG dalyvavo.

2019 m. spalio 11 d. Alytaus rajono VVG su Alytaus rajono savivaldybės administracija  pasirašė savivaldybės biudžeto lėšų naudojimo sutartį Nr. SUT - 854 „Dėl Alytaus rajono savivaldybės Žemės ūkio ir kaimo bendruomenių projektų finansavimo“.

2019 m. lapkričio 8 d.  Alytaus rajono VVG su Alytaus rajono savivaldybės administracija pasirašė susitarimą dėl savivaldybės turto panaudos sutarties Nr. 422, sudarytos 2010 m. liepos       1  d. nutraukimo.

2019 m. lapkričio 8 d. Alytaus rajono VVG su Alytaus rajono savivaldybės administracija pasirašė savivaldybės turto panaudos sutartį Nr. 923, vadovaudamosios Alytaus rajono savivaldybės tarybos  2019 m.  spalio 24 d. sprendimu Nr. K-205 „Dėl patalpų perdavimo pagal panaudos sutartį”.

2019 m. gruodžio 10 d. Alytaus rajono VVG su Nacionaline mokėjimo agentūra prie Žemės ūkio ministerijos pasirašė paramos sutartį Nr. 44TT-KA-18-4-04902-PR001 projektui „Tarptautinio bendradarbiavimo projektų, teikiamų pagal Lietuvos kaimo plėtros  2014 - 2020  metų programos priemonės „LEADER“ veiklos sritį „VVG bendradarbiavimo projektų rengimas ir įgyvendinimas“ įgyvendinimui.

2019 m. VVG pirmininkė  kartu su Lietuvos kaimo bendruomenių sąjunga iniciajavo Mažosios kultūros sostinės vardo  Simnui 2020 m. suteikimą.

Nuo  2016 m.  balandžio 28 d.  Alytaus rajono VVG administracijoje buvo įsteigti 5 etatai, kurie skirti Vietos plėtros strategijos (toliau - VPS) (finansuotos iš 2014 - 2020 metų KPP lėšų) administravimui.

Vidutinis metinis darbuotojų skaičius  5,92  pagal sąrašą per ataskaitinį ir praėjusį ataskaitinį laikotarpį.     Dirba   1   VPS administravimo vadovas - 1 etatas, 2 VPS administratoriai - 2 etatai. VPS finansininkas – buhalteris - 1 etatas. VPS viešųjų ryšių specialistas - 1 etatas.

 2019 m. pabaigoje VVG dirbo 6 darbuotojai, etatai valdybos sprendimu yra skaidomi taip, kad VVG administracijos darbuotojai galėtų tinkamai  įgyvendinti VPS.  Ne visada VVG  buvo pilnai užimti etatai. Dėl darbuotojų kaitos 2019 m. VVG dažniausiai buvo užimta 4 - 4,5 etato.

VVG pirmininko veikla yra neatlygintina.

**KAIMO PLĖTROS PROJEKTŲ IR STRATEGIJOS ĮGYVENDINIMAS  VVG TERITORIJOJE**

2019 m.  VVG įgyvendino „Alytaus rajono ir Birštono savivaldybių kaimiškosios teritorijos bendruomenių inicijuotą vietos plėtros strategiją 2015 – 2020 metams“ , administravo 1 tarptautinio bendradarbiavimo projektą, partnerystės pagrindais  buvo įsitraukusi ar dalyvavo 6 projektuose bei jų rengime.  Ne visi  projektai  buvo finansuoti, nors VVG jiems skyrė daug laiko ir dėmesio.

2019 m. įgyvendino 2 vietos valdžios institucijų finansuotas paramos paraiškas, kurios buvo skirtos   telkti suinteresuotų vietos valdžios, verslo, nevyriausybinių ir kitų įstaigų bei organizacijų pastangas ieškant tinkamiausių sprendimų kaimo vietovių ekonominei ir socialinei gerovei kelti. Projektais skatino ir palaikė kaimo žmonių iniciatyvas imtis verslo bei rūpintis gamtos apsauga, dalyvauti švietimo, kultūros, socialinės paramos ir kitų sričių projektuose.

Kaimo bendruomenėms teikė pažymas, rengiant paramos paraiškas LR žemės ūkio ministerijos organizuojamai Nacionalinei paramai kaimo bendruomenėms.

VVG teikė pasiūlymus vietos ir nacionalinėms institucijoms bei organizacijoms dėl kaimo plėtros planų ir priemonių kūrimo bei įgyvendinimo.

2019 m. VVG dirbo su savanorystės skatinimo projektu, ieškojo  galimų fondų. VVG yra akredituota savanorius priimanti organizacija, tačiau 2019 m. VVG savanoriai nedirbo.

**KAIMO PLĖTROS DALYVIŲ ŠVIETIMAS BEI MOKYMAS**

VVG nuolatos organizavo kaimo plėtros dalyvių mokymus. Įvairią informaciją apie mokymus ir švietimo renginius VVG teikia savo interneto svetainėje www.alytausrvvg.lt  ir socialiniame tinkle facebook. VVG dalijasi naujienomis ir informacija skirta NVO, bendruomeninėms organizacijoms, verslui. VVG iš VPS paramos lėšų 2019 m. organizavo 6 mokymo renginius VVG teritorijoje.  Taip pat iš tarptautinio bendradarbiavimo projekte suplanavo 20 įvairių mokymų, skirtų lėtajam keliavimui vystyti VVG teritorijoje.  Kituose bendradarbiavimo projektuose, kuriuose dalyvauja VVG buvo ir bus eilė mokymų  skirtų VVG teritorijos kaimo plėtros dalyviams arba kitoms tikslinėms grupėms.

 Stebimas sumažėjęs VVG kaimo plėtros dalyvių aktyvumas dalyvauti mokymų ir kitokio pobūdžio renginiuose. Ateities perspektyva - nuotolinis mokymas, kuris leidžia dalyviams taupyti laiko ir kitas sąnaudas bei leidžia mokymus vykdyti poilsio dienomis.

**PARAMA VIETOS  PROJEKTAMS IR INICIATYVOMS ĮGYVENDINTI**

 VVG  nuo 2016 m. įgyvendina Lietuvos 2014 - 2020 metų kaimo plėtros programos lėšomis finansuojamą „Alytaus rajono ir Birštono savivaldybių kaimiškosios teritorijos bendruomenių inicijuotą vietos plėtros strategiją 2015 – 2020 metams“ (toliau – VPS žr. VVG interneto svetainėje pagal nuorodą:  <http://alytausrvvg.lt/strategija-2015-2020/>), kurios vienas iš pagrindinių tikslų Alytaus rajono VVG kaimo plėtros procesų vystymasis, Alytaus krašto bendruomenių veiklumo, aktyvumo, verslumo, tradicijų puoselėjimo palaikymas ir skatinimas. Nuo strategijos įgyvendinimo pradžios iki 2020 m. gruodžio 31 d. VVG organizavo 20 kvietimų teikti vietos projektus. Iki 2019 m. pabaigos įgyvendinta arba įgyvendinama buvo  17  vietos projektų.

 Buvo  vertinama  dar 8 vietos projektai. VVG iki 2019 m. gruodžio 31 d. pasiekė suplanuotus VPS įgyvendinimo tarpinius rezultatus ir jai leista disponuoti 100 proc. VPS lėšų.

VPS įgyvendinimo ataskaitos VVG nariams  yra teikiamos atskirai visuotiniame VVG narių susirinkimui tvirtinti.

**VVG NARIŲ  INTERESŲ ATSTOVAVIMAS  VISUOMENĖJE BEI VALDŽIOS INSTITUCIJOSE**

Alytaus rajono vietos veiklos grupė (toliau – VVG)  įkurta 2009 m. kovo 4 d. ir 2019 m. šventė 10 metų sukaktį.  VVG parengė  paraišką  projektui „Alytaus rajono vietos veiklos grupės bendruomenių sąskrydis“ ir gavo paramą iš Alytaus rajono savivaldybės šiam projektui įgyvendinti

Šio projekto metu Alytaus rajone organizuotas  Alytaus rajono vietos veiklos grupės bendruomenių sąskrydis.

Pagrindinė renginio tema bendruomeniniai, socialiniai verslai, žemės ūkio produkcijos perdirbimas, trumpos maisto grandinė, ekologija, sveika gyvensena.

Renginio  metu buvo  sinergizuojamos lėšos  kitų įvairių   projektų. Alytaus rajono VVG turi 62 narius, o Alytaus rajono savivaldybėje veikia  daugiau kaip 60 bendruomenių. VVG  nariais yra ½ - 30 Alytaus krašto bendruomeninių organizacijų (VVG narės NVO čia neįskaičiuotos), todėl VVG labai didelį  dėmesį skiria šiam sektoriui ir jo palaikymui. Informaciją apie tai galima rasti VVG interneto  svetainėje : <http://alytausrvvg.lt/vvg-nariai/> .

 Dažniausi  bendruomenių veiklos tikslai pagal įstatus yra bendruomeniškumo, vietos amatų, tradicijų išlaikymas ir  puoselėjimas, o tai labai  prisideda prie Alytaus rajono VVG teritorijos unikalumo išsaugojimo, Alytaus rajono turizmo išteklių. Šis projektas prisidėjo prie VVG strategijos įgyvendinimo, VVG veiklų vykdymo ir  įsipareigojimų atstovauti VVG teritoriją įvairiose mugėse, renginiuose Lietuvoje ir užsienyje, tačiau  įgyvendinat strategiją lėšų šiems tikslams pasiekti nepakanka arba reikalingos išlaidos nėra tinkamos finansuoti.

Alytaus rajono savivaldybės bendruomenėms skirtas projektas aktualus, nes jos  būdamos VVG narėmis kartu su VVG dalyvauja mugėse, renginiuose ir yra tinkamai atstovaujamos. Bendruomenes motyvuoja tai, kad VVG rūpinasi jomis, skatina, padeda  kurti ir puoselėti, veiklas, motyvuoja vykdyti  bendruomeninius ir socialinius verslus.

Kasmet VVG  įvairiomis formomis organizuoja  po vieną renginį skirtą bendruomenių verslumo ir užimtumo skatinimui.

**VVG TERITORIJOS  KAIMO PLĖTRA IR BENDRADARBIAVIMAS.**

**VEIKIMAS TINKLUOSE**

2019 m. VVG ypač daug dėmesio skyrė  kaip efektyviau prisidėti prie VVG teritorijos  kaimo plėtros per bendradarbiavimą su kitomis visuomeninėmis, nacionalinėmis ir tarptautinėmis organizacijomis bei kitomis įstaigomis ir organizacijomis Lietuvoje ir užsienyje. Tinkamiausia veikla yra tarptautinių ir teritorinių projektų įgyvendinimas. VVG teritorijų įtraukimas į įvairius projektus.

Partnerystė su  Trakų krašto, Dzūkijos  Prienų VVG,  dalyvaujant   Trakų krašto VVG teritorinio bendradarbiavimo projekte „Dzūkijos piliakalnių kelias“ Nr. 44TT-KV-18-1-03519- PR001 leido aktyvinti Alytaus rajono savivaldybės Punios, Alovės, Butrimonių ir Pivašiūnų bendruomenines organizacijas, kurios veikia šalia Punios, Poteronių, Gerulių ir Pivašiūnų piliakalnių, kad būtų paskatinta bendruomenių motyvacija planuoti, vykdyti bendruomeninių ūkinę- komercinę veiklą arba net rengti bendruomeninio verslo projektus.

VVG parengė ir 2019 m. gavo daugiau kaip 97 tūkst. Eur paramą tarptautinio bendradarbiavimo projektui [„Lėtos kultūros patirtys 2.00/CultTrips 2.00″ Nr. 44TT-KA-18-4-04902-PER](http://alytausrvvg.lt/tarptautinio-bendradarbiavimo-projektas-letos-kulturos-patirtys-2-00culttrips-2-00-nr-44tt-ka-18-4-04902-per/), kuris   įgyvendinimas  kartu su Druskininkų VVG ir partneriais iš Austrijos, Italijos, Vokietijos, Liuksemburgo, Švedijos.

Tai inovatyvus projektas, kurio metu VVG teritorijoje siekiama įdiegti „lėtojo turizmo",  „lėto maisto" ir pan. sąvokas bei tokių veiklų vystymą. Šio tarptautinio bendradarbiavimo projekto tikslas – tiksliai panaudoti Europos įvairaus pobūdžio kultūros paveldo sociokultūrinį ir turizmo potencialą. Be to, šis projektas turėtų skatinti keitimąsi žmonėmis iš įvairių kaimo vietovių (turinčių mažiau turizmo tradicijų) ES su skirtingomis kultūromis. Šiuo projektu norima aktyviai prisidėti prie vietos kultūrinio identiteto realizavimo ir perkainojimo bei skatinti kultūrų dialogą (kaip buvusio tarptautinio bendradarbiavimo projekto CultTrips 1.0 tęsinys, kuris buvo įgyvendintas projekto koordinatoriaus Austrijoje Zeitkultur Oststeirisch Kernland VVG).

Lėtasis turizmas Vakarų Europoje jau yra stipriai pažengęs į priekį ir sulaukia vis didesnio visuomenės susidomėjimo, kuri yra pavargusi nuo masinio turizmo skubos ir neatidos tiek paslaugų ar produktų vartotojų, tiek pačios bendruomenės atžvilgiu. Lėtojo judėjimo evoliucija nuo lėtojo maisto iki lėtojo miesto, gyvenimo, švietimo, šeimos, renginių ir netgi lėtųjų pinigų.

Lėtasis turizmas nėra trypčiojimas vietoje ir siekis keliauti vėžlio žingsniu. Tai vartotojo keliavimo būdas, kuomet jis vienoje vietoje gali praleisti kelias valandas ar net kelias dienas, tam kad su ta vietove, jos istorija, žmonėmis, tradicijomis galėtų susibūti ir visa tai patirti per visas penkias jusles. Lėtojo turizmo atstovas yra išrankus, nes jo tikslas rasti nesukomercintus, autentiškus potyrius, kurio pagrindine ašimi tampa vietos gyventojas, tos paslaugos / produkto kūrėjas. Be žmogaus ir jo kūrybos, žinių, patirčių perdavimo nėra ir lėtojo turizmo paslaugos / produkto. Todėl labai svarbu, kad tas vietos žmogus gebėtų ne tik kurti, bet ir bendrauti. Bendrauti ne vien lietuvių, bet ir anglų ar vokiečių kalbomis.

Projekto tikslinė grupė VVG  ir Druskininkų teritorijų namų ūkiai, šeimos, ūkininkai. Projektu domisi ir įsitraukia turimo informaciniai centrai, savivaldybės.

Projektas vyks iki 2022 m.

2019 m. VVG pasirašė sutartį dėl partnerystės su Ukmergės, Tauragės rajono VVG ir dalyvavimo Ukmergės  rajono VVG teritorinio bendradarbiavimo projekte „Lėtojo turizmo skatinimas Ukmergės, Tauragės ir Alytaus rajonuose“ Nr. 44TT-KV-19-2-08613- PR001, kuris  yra tarsi tąsa tarptautinio projekto idėjos, veiklų ir skirtas Alytaus rajono savivaldybės Nemunaičio seniūnijos gyventojų, seniūnijos namų ūkių aktyvinimui, kad būtų skirta dėmesio lėtajam turizmui teritorijoje vystyti. Projekto įgyvendinimo teritorijos:  Ukmergės rajono savivaldybės Veprių seniūnija,  Alytaus rajono savivaldybės Nemunaičio seniūnija, Tauragės rajonas savivaldybės Mažonų seniūnija.

Lėtojo turizmo paslaugos  Lietuvoje iki šiol nėra plačiai žinomos. Projekto metu bus organizuojamos priemonės ir mokymų ciklas lėtojo turizmo paslaugų organizavimo atstovams. Įgyvendinus projektą atsiras prielaidos naujų darbo vietų kūrimui ne tik lėtojo turizmo atstovams, bet ir kitiems paslaugų teikėjams, kadangi  projekto įgyvendinimo teritorijose bus suformuotas naujas lėtojo turizmo paslaugų paketas.  Tikimasi, kad projektas  suaktyvins  projekto įgyvendinimo teritorijų turizmo paslaugų teikėjus  peržiūrėti savo paslaugas ir ateityje  jie gebės prisitraukti išrankius turistus – lėto turizmo  mėgėjus.

Projektas skirtas kaimo gyventojų ir organizacijų verslumui, vietos ekonomikai ir turizmo plėtrai skatinti, didinti ne žemės ūkio veiklų įvairovę kaimo vietovėse.  Projektu bus sprendžiamos kaimo gyventojų užimtumo, verslumo trūkumo, turizmo patrauklumo skatinimo kaime problemos.

Projekto veiklomis ir rezultatais siekiama prisidėti sprendžiant ir rajonų socialines problemas. Tikimasi kad projekto įgyvendinimas padės ir socialiai pažeidžiamoms rajonų visuomenės grupėms. Šiuo metu kaimiškose vietovėse daugiausiai gyvena senyvo amžiaus žmonės, socialinės rizikos asmenys (skurdą patiriantys asmenys, daugiavaikės šeimos, bedarbiai).  Didžioji dalis kaimo gyventojų augina vaisius bei daržoves. Lėtojo turizmo esmė yra viskas kas užauginta, pagaminta ir kilę iš tos teritorijos būtų tiekiama turistui, todėl socialinės rizikos asmenys turės galimybę tiekti savo auginamą produkciją ar gaminamus gaminius parduoti turistams, kurie lankosi jų vietovėse.

 Rengiant ir įgyvendinant tarpregioninį projektą laikomasi partnerystės principo, kadangi projektą įgyvendina trijų rajonų vietos veiklos grupės: Alytaus, Tauragės bei Ukmergės rajonų. Šiuo projektu visi trys partneriai siekia bendro tikslo įgyvendinimo. Taip pat projektas atitinka partnerių vietos plėtros strategijose numatytų principų laikymąsi.

 Siekiant aplinkos išsaugojimo ir tvarios plėtros  projekto metu bus derinami ekonominiai, socialiniai ir aplinkos aspektai, kad būtų patenkinamo dabarties kartos poreikiai, kartu nepabloginant gyvenimo sąlygų ateities kartoms.

Viena iš lėtojo turizmo filosofijų yra tvarus naudojimas, aplinkos saugojimas. Šiame turizmo modelyje yra naudojami  visi esami ir įmanomi natūralūs, nesukomercializuoti vietovės produktai ir  per ilgą laiką susiformavę ištekliai, paslaugos.  Parengtus verslo strategiją bus išsiaiškinta kaip efektyviai panaudoti turimus išteklius verslo vystymui, nepažeidžiant ir nesutrikdant natūralios vietovės būties.

 2019 m. VVG  ieškojo ir dalyvavo kitų  partnerių parengtuose, iš  kitų finansavimo šaltinių paramą gavusiuose projektuose. Alytaus rajono VVG partnerio teisėmis dalyvavo Alytaus rajono savivaldybės administracijos parengtame vystomojo bendradarbiavimo projekte Nr. P2019-VB-GR-28 „Moterų socialinio ir ekonominio įgalinimo skatinimas: Alytaus rajono patirties perdavimas Ozurgeti“, kurio tikslas buvo skatinti Sakartvelo Guria regiono vystymąsi ir moterų verslumą ir užimtumą, pateikiant VVG teritorijos bendruomeninių organizacijų, kuriose daugiausia įsitraukę moterys, pavydžius bei VVG teritorijoje moterų vystomus verslus ir  kartu su Alytaus miesto moterų krizių centru parengė specialų metodinį leidinį užsienio kalba, skirtą Sakartvelo Guria regiono moterims.

Su Sakartvelo Guria regionu yra užmegzti bendradarbiavimo ryšiai ir VVG dalijasi žiniomis ir informacija susijusia su lėtojo turizmo vystymu ir terminų naudojimu.

 Taip  pat epizodiškai buvo dalyvauta daugelyje kitų projektų veiklose. Tai projektai, kuriuos parengė nacionalinės skėtinės organizacijos Lietuvoje ir projektai buvo skirti VVG  teritorijos tikslinėms grupėms: bendruomenėms, nevyriausybinėms organizacijoms ir kitiems sektoriams.

VVG nuo pat jos įsisteigimo dalyvauja tinklaveikoje nacionaliniu mastu. 2019 m. VVG buvo nariu  Vietos veiklos grupių tinkle (mokestis 300,00 Eur), nariu Lietuvos kaimo bendruomenių sąjungoje (mokestis 50,00 Eur), nariu Lietuvos kaimo tinkle (mokesčio nėra).

**ŪKINĖ KOMERCINĖ VEIKLA**

VVG turi teisę vykdyti ūkinę komercinę veiklą, kuri neprieštarauja Lietuvos Respublikos įstatymams, tačiau  šiai veiklai vystyti VVG turi turėti atskirus darbuotojus, kurių ji 2019 m. neturėjo, nes VVG administracijoje dirbančių darbuotojų pareigybėse numatyta tik VPS įgyvendinimo funkcijos. 2019 m. VVG  gavo 150,00 Eur  pajamų, kurias  per ataskaitinius metus panaudojo VVG  veiklos  išlaidoms, nes ne visos VVG administracijos išlaidos yra tinkamos finansuoti iš VPS ar kitų projektų.

**LABDARA IR PARAMA**

VVG turi teisę teikti paramą ir labdarą bei gauti paramą ir labdarą.2019 m. gauta 153,91 Eur  paramos iš Valstybinės mokesčių inspekcijos prie LR FM  į  banko sąskaitą  Nr. LT91 4010 0409 0063 3947. Per ataskaitinius metus panaudota paramos Alytaus  rajono  VVG  veiklos  išlaidoms – 140,00 Eur.

Pirmininkė                                                                                                            Vida Vrubliauskienė